CELEX: 52010XG0527(01)
Language: bg
Date: 2010-05-10
Title: Заключения на Съвета от 10 май 2010 година относно „Europeana“ : следващи стъпки

27.5.2010   
            
            
               BG
            
            
               Официален вестник на Европейския съюз
            
            
               C 137/19
            
         Заключения на Съвета от 10 май 2010 година относно „Europeana“: следващи стъпки
   2010/C 137/07
   СЪВЕТЪТ НА ЕВРОПЕЙСКИЯ СЪЮЗ,
   КАТО ИМА ПРЕДВИД, ЧЕ:
   
               —
            
            
               създаването на европейската цифрова библиотека „Europeana“, портал за многоезичен достъп онлайн до цифрова културна продукция от цяла Европа (книги, вестници, фотографии, кинематографични и аудио-визуални произведения, архивни документи, музейни експонати, архитектурни и археологически паметници и т.н.), представлява изключителна възможност за популяризиране на културното наследство на държавите-членки, както и за разширяване на достъпа до това наследство и на знанията за него,
            
         
               —
            
            
               цифровизацията и достъпът онлайн до културната продукция на държавите-членки, както и цифровото съхранение, са от решаващо значение за популяризиране на културното наследство, за стимулиране на културното творчество и за предлагане на нови услуги онлайн,
            
         КАТО ПРИПОМНЯ:
   заключенията на Съвета от 13 ноември 2006 г. относно цифровизацията и достъпа онлайн до културна продукция и цифровото съхранение,
   заключенията на Съвета от 20 ноември 2008 г. относно европейската цифрова библиотека „Europeana“, които дадоха първия политически тласък на разработването на тази обща платформа за достъп до европейското културно наследство,
   окончателния доклад на експертната група на високо равнище в областта на цифровите библиотеки, озаглавен „Цифрови библиотеки: Препоръки и предизвикателства за бъдещето“,
   ПОСРЕЩА С ИНТЕРЕС:
   
               —
            
            
               съобщението на Комисията до Европейския парламент, Съвета, Европейския икономически и социален комитет и Комитета на регионите от 28 август 2009 г., озаглавено „Europeana — следващи стъпки“, с което се постави началото на процес на консултации, насочен към извършване на анализ на най-подходящите начини, чрез които да се гарантира, че „Europeana“ и свързаните с нея политики в областта на цифровизацията, достъпа онлайн и цифровото съхранение осигуряват трайно присъствие на европейската култура в цифровата среда,
            
         
               —
            
            
               целта до края на 2010 г. да се предоставят онлайн 10 милиона цифровизирани произведения чрез „Europeana“,
            
         
               —
            
            
               съобщението на Комисията от 19 октомври 2009 г., озаглавено „Авторското право в икономиката на знанието“, в което изрично се разглеждат възникващите правни предизвикателстватa по отношение на библиотеките и архивите при цифровизация на техните сбирки,
            
         ОТБЕЛЯЗВА С ИНТЕРЕС:
   
               —
            
            
               създаването от Комисията на Европейска група за размисъл („комитет на мъдреците“) по въпросите на цифровизацията в резултат на обсъжданията на заседанието на Съвета по образование, младеж и култура от 27 ноември 2009 г., която да разгледа по-конкретно въпросите, свързани с публично-частните партньорства; приканва групата да започне широки консултации и да използва пълноценно приноса на държавите-членки и на съответните заинтересовани страни, както и да предоставя редовно информация за своите дейности, съобразно потребностите,
            
         ОТБЕЛЯЗВА:
   
               —
            
            
               постигнатия досега напредък, довел до създаването на фондацията „Европейска цифрова библиотека“ и до пускането на прототипа на „Europeana“ на 20 ноември 2008 г. като решаващ етап от този процес,
            
         
               —
            
            
               че следващите важни етапи ще бъдат представянето на „Europeana 1.0“ през 2010 г. и последващото консолидиране на платформата,
            
         ИЗТЪКВА:
   
               —
            
            
               организационните, правните и финансовите предизвикателства пред цифровизацията и достъпа онлайн до културна продукция, както и пред цифровото съхранение, например въпроси, свързани с правата върху интелектуалната собственост и необходимостта от намиране на допълнително финансиране за цифровизация, което би могло да включва публично-частни партньорства,
            
         
               —
            
            
               че е важно да се гарантира, че тези предизвикателства се разглеждат от Комисията и държавите-членки паралелно с изложените по-долу мерки, с цел консолидиране на „Europeana“ като основна структура и общ портал за достъп до културно съдържание,
            
         
               —
            
            
               необходимостта държавите-членки и Комисията, както и органите и институциите, участващи активно в „Europeana“, да увеличат усилията си за разширяване и обогатяване на „Europeana“ през следващите години както в количествено, така и в качествено отношение,
            
         ПОДЧЕРТАВА, ЧЕ:
   
               —
            
            
               следва да се продължи развитието на „Europeana“ като съвместно начинание на европейските културни институции, както и дейността ѝ за подобряване на портала — включително за постигане на по-съгласувано и привлекателно представяне на цифровите произведения, справяне с многоезиковите аспекти и подобряване на системите за търсене — с цел да се отговори на потребностите и очакванията на потребителите,
            
         
               —
            
            
               за дългосрочното консолидиране на „Europeana“ моделът за устойчиво финансиране и управление следва да взема предвид ролята на „Europeana“ да предоставя на трансгранична основа възможно най-широк достъп до културни сбирки, европейския обхват и характер на портала, а също и съществената роля на културните институции,
            
         
               —
            
            
               цифровизацията и достъпът онлайн до нашето културно наследство следва да се осъществяват при пълно зачитане на правата върху интелектуалната собственост; съществува необходимост от постигане на бърз напредък при намиране на приложими решения за цифровизацията на произведения, които вече са изчерпани и които не се разпространяват, и за предоставянето им онлайн, както и за разглеждането на въпроса относно произведенията с неуредени авторски права,
            
         СЧИТА, ЧЕ ЗА ПО-НАТАТЪШНОТО РАЗВИТИЕ НА „EUROPEANA“ Е НЕОБХОДИМО:
   
               —
            
            
               да се увеличава броят на експонатите — както произведения, които са обществено достояние, така и произведения, защитени от авторско право — от библиотеки, музеи, архиви и аудио-визуални сбирки, достъпни чрез портала, при пълно зачитане на правата върху интелектуалната собственост, като същевременно се осигурява качествен подход, който популяризира многообразието и богатството на европейското културно наследство; да продължи съвместната работа за осигуряване на възможно най-голяма достъпност до произведения, които са обществено достояние, след тяхната цифровизация,
            
         
               —
            
            
               да продължават усилията за насърчаване на по-широко географско разпространение и за установяване на по-добър баланс между различните видове съдържание, предлагано чрез „Europeana“ (книги, фотографии, архивни документи, кинематографична и аудио-визуална продукция, музейни сбирки и т.н.), като се вземат предвид специфичните потребности на видовете съдържание с интензивно използване на ресурси, например аудио-визуалната продукция,
            
         
               —
            
            
               да се вземе предвид в пълна степен езиковото многообразие като една от основните характеристики на европейското наследство и да се засилят многоезиковите аспекти на портала „Europeana“, по-специално чрез решаване на въпросите, свързани с междуезиковото търсене и автоматичния превод,
            
         
               —
            
            
               да се осигури централно място на потребителя и да се продължи анализът на потребностите и профилите на потребителите, също и с оглед на определянето на конкретни приложения и механизми, включително такива, които насърчават интерактивност, като дават възможност на потребителите да допринасят активно за разработването на портала, като същевременно предприемат необходимите мерки, за да се гарантира, че зареждането на съдържание става при зачитане на съответните правни разпоредби; По възможност новите приложения на „Europeana“ следва да са с отворен формат, за да се даде възможност за участие на възможно най-голяма общност от разработчици и да се улесни подходящото повторно използване на софтуерните компоненти на „Europeana“ в друг контекст и адаптиране към него,
            
         
               —
            
            
               да се повишава осведомеността относно „Europeana“ сред културните институции в цяла Европа, което би могло да допринесе за предоставяне на съдържание, и сред потенциалните потребители на портала. Във връзка с това, съвместната дейност с образователните и научноизследователски сектори би могла да има съществена роля и следва да се проучи допълнително,
            
         
               —
            
            
               да се вземе предвид многообразието на различните културни институции в Европа с цел да се гарантира, че на всички институции, включително и на най-малките, е предоставена възможност да участват в разработването на „Europeana“,
            
         
               —
            
            
               да продължи работата по изготвяне на набор от ясни и широко приети минимални стандарти за оперативна съвместимост и да се насърчава прилагането им от институциите, които предоставят съдържанието. Това ще помогне на културните институции да отчетат необходимостта от последователни метаданни с високо качество в процеса на цифровизация, които имат ключово значение при търсене на цифровизирани експонати и установяване на взаимни връзки между тях,
            
         
               —
            
            
               да се работи по създаването на устойчив модел на финансиране и управление за „Europeana“ като общ портал за достъп до европейското културно наследство и да се осигури оптимално използване на наличните финансови инструменти за финансиране на цифровизацията на национално и европейско равнище,
            
         
               —
            
            
               да се проучи евентуалната роля на публично-частните партньорства за цифровизацията с оглед на увеличаване на сбирките, които са достъпни чрез „Europeana“, като се отчита необходимостта от подходяща защита на интересите на притежателите на права, потребителите и допринасящите институции,
            
         ПРИКАНВА ДЪРЖАВИТЕ-ЧЛЕНКИ:
   
               —
            
            
               да продължат да работят съвместно за постигане на целите, определени в заключенията на Съвета от 13 ноември 2006 г. относно националните стратегии за цифровизацията и достъпа онлайн до културна продукция и цифровото съхранение и от 20 ноември 2008 г. относно достъпа до цифровизирана продукция чрез европейската цифрова библиотека „Europeana“,
            
         
               —
            
            
               да продължат и да активизират своята подкрепа по отношение на проекти за цифровизация, предприети от културните им институции с цел да се увеличи броят на експонатите от библиотеки, музеи, архиви и аудио-визуални сбирки от всички държави-членки и да се насърчи, например чрез условия за финансиране на цифровизацията, тяхното предоставяне чрез „Europeana“ и най-широк достъп на потребителите до съдържание,
            
         
               —
            
            
               да продължават да повишават осведомеността сред културните институции на всички териториални равнища, например чрез организиране на информационни срещи с цел да бъдат насърчени да предоставят своето съдържание на „Europeana“ пряко или чрез национални, регионални или тематични организатори,
            
         
               —
            
            
               да осигурят до края на 2013 г., на доброволна основа, и до разработването на устойчив модел на финансиране и управление, необходимото равнище на подпомагане за „Europeana“ като допълнение към финансирането от Общността,
            
         ПРИКАНВА ДЪРЖАВИТЕ-ЧЛЕНКИ И КОМИСИЯТА:
   
               —
            
            
               да допринасят за повишаване на осведомеността на широката общественост относно „Europeana“, например чрез организиране на кампании в сътрудничество с културните институции за популяризиране на портала сред потенциалните потребители,
            
         
               —
            
            
               да улесняват и насърчават прилагането на набор от ясни и общи минимални стандарти за оперативна съвместимост за цифровизираното културно съдържание на „Europeana“,
            
         
               —
            
            
               да разработят, в рамките на експертната група на държавите-членки в областта на цифровизацията и цифровото съхранение и в сътрудничество с „Europeana“, пътна карта, съдържаща препоръки за балансирано увеличаване на съдържанието, достъпно чрез „Europeana“, обхващайки всички държави-членки и сектори (текстови, аудио, звукови и картинни произведения) и включвайки шедьоврите на културното наследство на Европа, подбрани от държавите-членки; и да продължават в контекста на тази експертна група своята съвместна дейност с „Europeana“ по въпроси, свързани с модела на управление и финансиране и стратегическата ориентация на портала,
            
         ПРИКАНВА КОМИСИЯТА, БЕЗ ДА СЕ ЗАСЯГАТ БЪДЕЩИТЕ ПРЕГОВОРИ ПО ФИНАНСОВАТА РАМКА ЗА ПЕРИОДА 2014—2020 г.:
   да обмисли възможността за представяне, в подходящ срок и като се вземат предвид настоящите заключения, на предложения за устойчиво финансиране на „Europeana“ след 2013 г. и на свързаните с нея политики, заедно с концепция, включваща свързани с управлението въпроси, за консолидиране и разработване на „Europeana“ като съществен и преимуществен референтен инструмент за цифровата ера, който ще направи европейското културно наследство достъпно за всички и ще увеличи неговата привлекателност и значение за настоящите и бъдещите поколения.